W mnohich wobłukach pytaja telewizijne sćelaki dźensa wosebite talenty. Rejwarjo a spěwarjo maja runje tak swoju castingshow kaž kucharjo. W tajkej bě hižo wjacore razy žona z Mučowa.
Minjene lěta bě Heike Heinze z Mučowa hižo wjacore razy w telewizijnych warjenskich wusyłanjach widźeć. W ZDF doby wona wubědźowanje „Küchenschlacht“ a wobdźěli so tež na wurisanju „Topfgeldjäger“. Nimo toho skwalifikowa so wona z 22 000 zajimcow za castingshow na SAT1 „The Taste“. 30. januara je so 44lětnej najnowši clou poradźił. Wonu póndźelu wusyłaše sćelak SKY němske finale přewšo wuspěšneje warjenskeje show „MasterChef“. Skónčnje tež swójba, přećeljo a znaći zhonichu, štož dyrbješe Heike Heinze dołho zatajić. Mjenujcy zo bu wona wot hwězdneju kucharjow Ralfa Zacherla a Sybille Schönberger kaž tež wot sommeliera Justina Leona jako třeća najlěpša kucharka mjez 120 kandidatami wuznamjenjena.
szl_Latn szl_Latn